ORDE do 17 de xaneiro de 2008 sobre a aprobación definitiva da modificación puntual do Plan Xeral de Ordenación Municipal do Concello de Mugardos (A Coruña) relativa a aliñacións das parcelas 2-3 en Cantón de Cora.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 08/02/2008

O Concello de Mugardos remite o proxecto de modificación puntual referido, para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
I.1. O Concello de Mugardos dispón na actualidade de Plan Xeral de Ordenación Municipal (PXOM) aprobado o 19-10-1999.
I.2. Tramitación:
-A Dirección Xeral de Urbanismo, en data 1-2-2007, emitiu informe previo á aprobación inicial da modificación, segundo o establecido no artigo 85.1º da Lei 9/2002, en sentido favorable, sinalando a necesidade de obter informe favorable da Consellería de Cultura.
-O Concello Pleno, en sesión do 30-3-2007, acordou a aprobación inicial da modificación do PXOM. O expediente foi sometido a información pública logo de publicación de anuncios nos xornais La Voz de Galicia do 19 de abril e Diario de Ferrol do 20 de abril así como no DOG nº 15, do 18 de abril de 2007, non presentándose alegacións durante o dito trámite segundo certificado do secretario do concello de data 25-5-2007, que se inclúe no expediente para o seu efecto.
-No expediente consta:
Informe da Dirección Xeral de Patrimonio Cultural da Consellería de Cultura e Deporte de data 14-5-2007, emitido en sentido favorable.
Decisión do 20-9-2007, da Dirección Xeral de Desenvolvemento Sostible da Consellería de Medio Ambiente e Desenvolvemento Sostible, segundo a que non é necesario someter á avaliación ambiental estratéxica a modificación puntual nº 10 do PXOM de Mugardos para o sinalamento de aliñacións de dúas parcelas en Cantón de Cora 2-3.
-No expediente figuran informe xurídico do secretario do concello (21-2-2007) e informe técnico da arquitecta asesora do concello en materia de urbanismo (23-3-2007).
-O Concello Pleno aprobou provisionalmente o proxecto o 6-7-2007.
I.3. Nos exemplares remitidos do proxecto de modificación, redactado e asinado en data agosto de 2006, constan as dilixencias correspondentes ás aprobacións inicial e provisional do concello.
II. Consideracións e fundamentación.
II.1. Con data do 8-1-2008, a Dirección Xeral de Urbanismo elevou un informe-proposta de resolución, en que se expresa o seguinte:
1. A modificación, formulada polo Concello de Mugardos, por instancia dos propietarios do solo, ten por obxecto sinalar as aliñacións nas parcelas nº 2 e 3 do Cantón de Cora, no casco antigo de Mugardos, recoñecéndolles ás ditas parcelas a ordenanza específica de solo urbano a parte antiga -SU.CA.- en que o plan xeral dispón a conservación das tipoloxías edificatorias e o mantemento das aliñacións existentes.
2. O proxecto xustifica a modificación pola existencia dun erro no PXOM de Mugardos, que non grafa as aliñacións nas parcelas nº 2 e 3 do Cantón de Cora, por se atoparen en ruínas dúas edificacións existentes, o que se acredita coa documentación achegada.
Así mesmo, a razón de interese público en que se fundamenta a modificación, de conformidade co artigo 94.1º da Lei 9/2002, é a mellora da ordenación urbana da zona, pois coa edificación destas dúas parcelas, ademais de rematar un rueiro existente, taparíase parte dunha medianeira que sobresae pola parte posterior delas.
3. O proxecto remitido para aprobación definitiva coincide exactamente co que informou favorablemente pola Dirección Xeral de Urbanismo en data 1-2-2007, e consta no expediente tramitado a obtención de informe favorable da Consellería de Cultura e Deporte, cumprimentando a observación feita ao respecto no antedito informe da Dirección Xeral de Urbanismo, polo que non se aprecia inconveniente para a súa aprobación.
II.2. De conformidade co artigo 89 da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva dos plans xerais de ordenación municipal lle correspóndelle á conselleira de Política Territorial, Obras Públicas e Transportes.
III. Resolución:
Visto canto antecede,
RESOLVO:
Primeiro.-De acordo co punto 5 a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente a modificación puntual nº 10 do PXOM do Concello de Mugardos para sinalamento de aliñacións das parcelas 2-3 no Cantón de Cora.
Segundo.-Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Tercero.-Notifíqueselle esta orde ao concello e publíquese no Diario Oficial de Galicia.
Santiago de Compostela, 17 de xaneiro de 2008.
María José Caride Estévez
Conselleira de Política Territorial, Obras Públicas
e Transportes